‘रेहन पर रग्घू’ का परिवेश चाहे घर का हो या बाहर का, संदर्भ चाहे जीवन के हो या मृत्यु के, व्यक्ति खुद को हमेशा जोखिमों में घिरा हुआ पाता हैं। गंवई गंध उनके अपने जीवन संघर्ष को तो गरिमा प्रदान करती ही है, वह उनके रचे पात्रों को भी जीवंतता बनाती है। गाँव उनके पात्रों की आत्मा में रचा-बसा है इसीलिए सबकुछ के बावजूद नगरीय परिवेश की कालिमा उन्हें अपनी चपेट में नहीं ले पाती। उनकी यही विशेषता उनकी रचनाओं को भारतीय संदर्भ प्रदान करती है। ‘रेहन पर रग्घू’ के रघुनाथ भूमंडलीकृत होते समाज में लगातार हाशिए पर धकेली जा रही संस्कृति के प्रतीक के रूप में हमारे सामने आते है। ‘उपन्यास उदारीकरण के बाद के भारतीय परिवेश में, उसकी सामाजिक संरचना में तेजी से आए उन आत्मघाती बदलावों को चिह्नित करता है, जिन्होंने भारतीय समाज को भीतर-ही-भीतर खोखला बना दिया है। मध्यवर्गीय दोगलेपन की एक-एक परत को यह बड़े ही प्रभावशाली ढंग से हमारे सामने रखता है। असल में, ‘रेहन पर रग्घू’ के रघुनाथ की कहानी आत्मीयता के पुलों के ढहने की कहानी भी है।